รัฐบาลไทย-ข่าวทำเนียบรัฐบาล-กระทรวงพลังงาน โดย กฟผ.-บมจ.ปตท สนับสนุนแอลกอฮอล์ 70% เพื่อนำไปใช้ป้องกันโควิด-19 ให้กับ รพ.สต. 9,863 แห่งทั่วประเทศ เป็นเวลา 30 วัน ตั้งแต่สัปดาห์หน้าเป็นต้นไป
วันศุกร์ที่ 17 เมษายน 2563
กระทรวงพลังงาน โดย กฟผ.-บมจ.ปตท สนับสนุนแอลกอฮอล์ 70% เพื่อนําไปใช้ป้องกันโควิด-19 ให้กับ รพ.สต. 9,863 แห่งทั่วประเทศ เป็นเวลา 30 วัน ตั้งแต่สัปดาห์หน้าเป็นต้นไป
กระทรวงพลังงาน โดย กฟผ.-บมจ.ปตท สนับสนุนแอลกอฮอล์ 70% เพื่อนําไปใช้ป้องกันโควิด-19 ให้กับ รพ.สต. 9,863 แห่งทั่วประเทศ เป็นเวลา 30 วัน ตั้งแต่สัปดาห์หน้าเป็นต้นไป
วันนี้ (17 เม.ย. 2563) เวลา 12.20 น. ณ ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) (ศบค.) โถงกลาง ตึกสันติไมตรี ทําเนียบรัฐบาลนายสนธิรัตน์ สนธิจิรวงศ์ รัฐมนตรีว่าการกระทรวงพลังงาน แถลงมาตรการของกระทรวงพลังงานในการช่วยเหลือ ในส่วนของแอลกอฮอล์สนับสนุนการผลิตเจลแอลกอฮอล์สําหรับภาคประชาชน และโรงพยาบาล ตลอดจนบุคลากรด้านสาธารณสุขที่ต้องใช้แอลกอฮอล์ ในการแก้ไขปัญหาการแพร่ระบาดโรคโควิด-19 ดังนี้
จากสถานการณ์การแพร่ระบาดของโรคโควิด-19 ทําให้ความต้องการในการใช้แอลกอฮอล์เพิ่มสูงขึ้นมากทั้งภาคประชาชนและภาคสาธารณสุขทั้งหมด ซึ่งการเข้าถึงแอลกอฮอล์ก็ยังมีความไม่สะดวก โดยการดําเนินการที่ผ่านมา กระทรวงพลังงานได้ร่วมกับกรมสรรพสามิต กระทรวงการคลัง ในการปลดล็อคเอทานอล ซึ่งปกติแล้วจะนํามาใช้กับภาคพลังงาน ให้นํามาใช้ในการป้องกันโควิด-19 โดยกระทรวงพลังงานได้ยกเลิกการขออนุญาตที่จะต้องนําเอทานอลจากโรงงานเอทานอล ให้สามารถดําเนินการโดยตรงผ่านกรมสรรพสามิต และให้นําปริมาณเอทานอลสํารองที่มีอยู่มาก มาใช้ในการป้องกันโควิด-19 ทั้งในการผลิตเจลล้างมือและเพื่อทําความสะอาด
อย่างไรก็ตาม เพื่อให้การเข้าถึงแอลกอฮอล์ของหน่วยงานสาธารณสุข และการดูแลพี่น้องประชาชนในชุมชนให้ทั่วถึงยิ่งขึ้น กระทรวงพลังงานโดยการไฟฟ้าฝ่ายผลิตแห่งประเทศไทย และบริษัท ปตท จํากัด (มหาชน) และบริษัทในเครือ ซึ่งเป็นหน่วยงานในกํากับของกระทรวงพลังงาน ได้ดําเนินการจัดหาแอลกอฮอล์เพื่อกระจายให้กับกระทรวงสาธารณสุข โดยส่งไปที่โรงพยาบาลส่งเสริมสุขภาพตําบลทั่วประเทศ เพื่อไปใช้ทําความสะอาดอุปกรณ์เครื่องมือต่าง ๆ หรือเพื่อป้องกันโรคโควิด-19 กับพี่น้องประชาชนที่อยู่ในบริเวณรอบโรงพยาบาลส่งเสริมสุขภาพตําบล โดยจะดําเนินการจัดหาแอลกอฮอล์ 70% ส่งให้กับโรงพยาบาลส่งเสริมสุขภาพตําบล ทั้งหมด 9,863 แห่งทั่วประเทศ มีปริมาณการจัดส่งเฉลี่ยที่ 20 ลิตรต่อโรงพยาบาล ทุก 6 วัน เป็นระยะเวลา 30 วัน ซึ่งจะทยอยจัดส่งไปที่ผู้ว่าราชการจังหวัด เพื่อให้สาธารณสุขจังหวัดกระจายต่อไปยังโรงพยาบาลส่งเสริมสุขภาพตําบล เริ่มตั้งแต่สัปดาห์หน้าเป็นต้นไป โดยประชาชนที่มีความต้องการขอรับแอลกอฮอล์ส่วนหนึ่งไปใช้ สามารถติดต่อยังโรงพยาบาลส่งเสริมสุขภาพตําบลได้ทั่วประเทศ
รัฐมนตรีว่าการกระทรวงพลังงาน กล่าวคาดว่า แอลกอฮอล์ที่จัดหาให้กับโรงพยาบาลส่งเสริมสุขภาพตําบลนั้น จะช่วยส่งเสริมกําลังให้กับองค์กรด้านสาธารณสุข ดูแลประชาชนในบริเวณใกล้เคียง ที่จะต่อสู้และป้องกันปัญหาโควิด-19 ได้ดียิ่งขึ้น โดยความร่วมมือในครั้งนี้คือการเปลี่ยนวัตถุดิบด้านพลังงาน เป็นความห่วงใยเพื่อให้พี่น้องประชาชนที่มีความจําเป็นต้องเข้าถึงแอลกอฮอล์ มีโอกาสเข้าถึงแอลกอฮอล์ได้มากขึ้น เช่น กลุ่มผู้สูงอายุ กลุ่มผู้มีโรคประจําตัว จะได้ช่วยดูแลตัวเองในการป้องกันการแพร่ระบาดของโรคโควิด-19 ซึ่งเป็นสิ่งที่กระทรวงพลังงานมีความห่วงใย และหวังว่าการดําเนินการในครั้งนี้ของกระทรวงพลังงานและการไฟฟ้าฝ่ายผลิตแห่งประเทศไทย และ บริษัท ปตท จํากัด (มหาชน) จะช่วยเป็นเครื่องมือในการป้องกันโรคโควิด-19 ให้สามารถดูแลพี่น้องประชาชนได้มากยิ่งขึ้น
---------------------
กลุ่มประชาสัมพันธ์และเผยแพร่ สํานักโฆษก